ΚΟΙΝΗ ΘΕΣΗ

της 16ης Απριλίου 1999

που καθορίστηκε από το Συμβούλιο με βάση το άρθρο Ι.2 της συνθήκης για την Ευρωπαϊκή Ένωση σχετικά με τη Λιβύη

(1999/261/ΚΕΠΠΑ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο Ι.2,

Εκτιμώντας:

ότι, στις 22 Νοεμβρίου 1993, το Συμβούλιο εξέδωσε την απόφαση σχετικά με την κοινή θέση 93/614/ΚΕΠΠΑ(1) για τη μείωση των οικονομικών σχέσεων με τη Λιβύη, σύμφωνα με τις σχετικές διατάξεις του ψηφίσματος 883(1993) του Συμβουλίου Ασφαλείας των Ηνωμένων Εθνών (ΣΑΗΕ)·

ότι, στις 27 Αυγούστου 1998, το Συμβούλιο Ασφαλείας των Ηνωμένων Εθνών (ΣΑΗΕ) εξέδωσε το ψήφισμα 1192(1998) με το οποίο επανεβεβαίωσε τα μέτρα που είχαν ορισθεί στα ψηφίσματα 748(1992) και 883(1993) και αποφάσιζε ότι τα προαναφερθέντα μέτρα θα ανασταλούν αμέσως εάν ο Γενικός Γραμματέας των ΗΕ αναφέρει στο ΣΑΗΕ ότι, τα δύο άτομα που κατηγορούνται για τη βομβιστική επίθεση στην πτήση 103 της PanAm, έχουν φθάσει στις Κάτω Χώρες με σκοπό να δικαστούν και εάν η κυβέρνηση της Λιβύης συνεργασθεί με τις γαλλικές δικαστικές αρχές για τη βομβιστική επίθεση στην πτήση UTA 772·

ότι ο Γενικός Γραμματέας των ΗΕ προέβη σε σχετική δήλωση στις 5 Απριλίου 1999· ότι τα μέτρα που έχουν ληφθεί κατά της Λιβύης με βάση τα ψηφίσματα 748(1992) και 883(1993) του ΣΑΗΕ θα πρέπει, κατά συνέπεια, να ανασταλούν·

ότι ο Γενικός Γραμματέας των ΗΕ θα αναφέρει εάν η Λιβύη συμμορφωθεί προς τις λοιπές διατάξεις των ψηφισμάτων 731(1992) και 748(1992) του ΣΑΗΕ εντός 90 ημερών από την αναστολή, με σκοπό την άρση των μέτρων που έχουν ανασταλεί μόλις η Λιβύη συμμορφωθεί πλήρως προς τα αιτήματα και τις αποφάσεις που περιλαμβάνονται σε αυτά τα ψηφίσματα, σύμφωνα με την παράγραφο 16 του ψηφίσματος 883(1993) του ΣΑΗΕ·

ότι, στο διάστημα αυτό, η Ένωση θεωρεί σκόπιμο να συνεχίσει την εφαρμογή των μέτρων που αποφάσισαν τα κράτη μέλη το 1986 κατά της Λιβύης, λόγω της στήριξης που παρέχει στην τρομοκρατία,

ΚΑΘΟΡΙΣΕ ΤΗΝ ΠΑΡΟΥΣΑ ΚΟΙΝΗ ΘΕΣΗ:

Άρθρο 1

Σύμφωνα με το ψήφισμα 1192(1998) του ΣΑΗΕ, αναστέλλονται τα περιοριστικά μέτρα που έχουν ληφθεί κατά της Λιβύης βάσει των ψηφισμάτων 748(1992) και 883(1993) του ΣΑΗΕ, με εξαίρεση τα μέτρα που έχουν ληφθεί κατ' εφαρμογή της παραγράφου 8 του ψηφίσματος 883(1993) του ΣΑΗΕ.

Άρθρο 2

1. Τα μέτρα που αποφάσισαν τα κράτη μέλη στις 27 Ιανουαρίου και στις 14 Απριλίου 1986, ήτοι:

α) εμπάργκο εξαγωγής όλων ή άλλου στρατιωτικού εξοπλισμού·

β) περιορισμοί στην ελεύθερη διακίνηση διπλωματικού και προξενικού προσωπικού·

γ) μείωση του προσωπικού των διπλωματικών και προξενικών αποστολών·

δ) αυστηρότερες απαιτήσεις και διαδικασίες όσον αφορά τις θεωρήσεις,

εξακολουθούν να ισχύουν.

2. Σύμφωνα με το ψήφισμα 1192(1998) του ΣΑΗΕ, οι Κάτω Χώρες εξαιρούνται από τα μέτρα που απαριθμούνται στην παράγραφο 1 στοιχεία β) και γ), με σκοπό να διευκολυνθεί η διεξαγωγή της "δίκης Lockerbie".

Άρθρο 3

Η παρούσα κοινή θέση θα επανεξετασθεί υπό το πρίσμα της έκθεσης του Γενικού Γραμματέα των ΗΕ σχετικά με τη συμμόρφωση της Λιβύης προς τις λοιπές διατάξεις των ψηφισμάτων 731(1992) και 748(1992) του ΣΑΗΕ.

Άρθρο 4

Η παρούσα κοινή θέση τίθεται σε ισχύ στις 6 Απριλίου 1999.

Άρθρο 5

Η παρούσα κοινή θέση δημοσιεύεται στην Επίσημη Εφημερίδα.

Λουξεμβούργο, 16 Απριλίου 1999.

Για το Συμβούλιο

Ο Πρόεδρος

J. FISCHER

(1) ΕΕ L 295 της 30.11.1993, σ. 7.